**Tilsynsrapport for pædagogisk tilsyn i 2023**

|  |
| --- |
| **Pædagogisk tilsyn i: Børnehuset Fuglemosen**  Uanmeldt tilsyn d. 6. november 2023  Anmeldt tilsyn d. 6. december 2023  Deadline for handleplan: d. 10. februar 2024 |
| **Pædagogisk tilsynsførende:** Rikke Sværke Madsen |
| **Tilsynsmetode og indhold:**  Først føres et uanmeldt tilsyn, hvor den tilsynsførende observerer den pædagogiske praksis og udfylder tre udvalgte temaer i KIDS.  Tilsynsførende samler og vurderer derudover data om dagtilbuddets pædagogandel, sygefravær, personaleomsætning samt pædagogiske læreplan.  Herefter fremsender tilsynsførende KIDS-rapporten samt denne tilsynsrapport med de opmærksomhedspunkter, som det uanmeldte tilsyn samt den øvrige dataindsamling giver anledning til at drøfte i de enkelte dagtilbud. Tilsynsførende inviterer til et anmeldt tilsynsmøde med dagtilbuddets ledelsen samt MED-udvalg. Mødet lægges cirka 5 uger efter det uanmeldte tilsyn og fastlægges til 1½ time.  På mødet aftales de elementer, som tilsynet giver anledning til at arbejde videre med.  Indenfor 4-5 uger efter det anmeldte tilsyn skal dagtilbuddet have udarbejdet en handleplan  for arbejdet med det pædagogiske tilsyn og sende denne til tilsynsførende.  Lederen drøfter denne tilsynsrapport og handleplanen i forældrebestyrelsen, og forvaltningen offentliggør dem på dagtilbuddets hjemmeside. |
| **Tilsynstemaer:**   * KIDS-temaerne Leg og aktivitet, socio-emotionel udvikling, demokrati og deltagelse * Pædagogandel, sygefravær og personaleomsætning * Arbejdet med den pædagogiske læreplan |
| **Konklusion på den pædagogiske praksis:**  **Forord:**  Observationerne på de uanmeldte tilsyn præges generelt af en god stemning og af engagerede børn med positive forventninger til de voksne. Personalet indgår i og understøtter engagerede samtaler med børnene med mange turtagninger, udvidelser af børnenes udspil og udsagn, god øjenkontakt og kropskontakt, smil og engagerede samspil. Personalet indgår i fordybede samtaler med børnene, enten om noget der optager børnene nu og her eller om deres familieliv, tidligere oplevelser og erfaringer. Personalet sætter sig fysisk i øjenhøjde med børnene og bevarer nærvær og øjenkontakt, mens de taler med  børnene. De lytter til og udvider børnenes udsagn med flere turtagninger, og de giver børnene tid til selv at finde ordene og formulere sig.  Der observeres en passende balance imellem vokseninitierede og børneinitierede aktiviteter, og der observeres mange eksempler på personale, der organiserer og placerer sig relevant, så de er til rådighed for de børn, der har brug for tæt voksenunderstøttelse.  Personalet fordeler sig på de forskellige dele af legepladsen og i huset (eksempelvis med mindre børnegrupper under måltider og i garderoben), og de ses fordybede og aktivt deltagende i lege, aktiviteter og samtaler med børnene både udendørs og indendørs. Der observeres mange eksempler på, at børn leger uforstyrret med hinanden, især på legepladsen, og her ses enkelte eksempler på, at børns indbyrdes konflikter ikke opdages af de voksne på legepladsen.  Der arbejdes med sprogunderstøttelse blandt andet ved rim og sange, ved nærværende dialoger mellem børn og voksne og ved billeder af relevante konkreter, eksempelvis årstidsrelevant overtøj i garderoben, fokusord og foto i nogle af legezonerne ude og inde samt visualiseringer af dagens rutiner. Der kan arbejdes med at styrke dette yderligere i nogle af legezonerne indendørs.  Det observeres, at der på legepladsen ligger en del ubrugte legeredskaber og andet rundt omkring, eksempelvis spande og skovle, bolde, en gammel skammel og andet. Indendørs er der visse steder arbejdet med inddeling i forskellige legezoner, men en del af dem fremstår ikke tilgængelige, fordi der er stolet op, fordi der mangler opstilling af legetøj, som inviterer til leg og aktivitet, eller fordi der er en blanding af tilfældigt legetøj i kasserne og ikke det, som der er billeder af på kasserne. Der skal derfor gennemføres en generel oprydning både indendørs og udendørs med fokus på etablering af legezoner, der tydeligt inviterer til forskellige typer af leg.  **Konklusion:**  Der observeres generelt et personale, som er nærværende og følger børnenes spor og er sammen med børnene om det fælles tredje. Personalet er opmærksomme på og lydhør for børnenes udspil og forbliver i engagerede samtaler med dem med mange turtagninger og interesse for børnenes perspektiver.  Ingen bekymring: X  Bekymring:  Alvorlig bekymring: |
| **KIDS-temaer: Leg og aktivitet, Socio-emotionel udvikling, Demokrati og deltagelse**  **Leg og aktivitet:**  De voksne igangsætter forskelligartede aktiviteter, så på den måde får børnene adgang til forskellige typer af leg – men de fysiske læringsmiljøer skal i højere grad invitere til alsidige lege og aktiviteter.  De voksne deltager ofte aktivt sammen med børnene, og børnene har mulighed for længerevarende lege uden afbrydelser. Der ses mange længerevarende, engagerede og uafbrudte samspil og aktiviteter, som børnene finder interessante og meningsfulde. De voksne indretter og forandrer ofte aktiviteterne i forhold til børnenes engagement og motivation. Pædagogerne er imødekommende over for børnenes initiativer og følger deres engagement, og aktiviteterne giver mulighed for, at børnene kan få fordybede samtaler med en voksen, som de kender godt.  **Socio-emotionel udvikling:**  Der tages ofte udgangspunkt i børnenes fortællelyst, deres oplevelser og deres følelser. De voksne spørger nysgerrigt, understøtter og udvider børnenes udsagn og imødekommer børnene.  I arbejdet med børnenes socio-emotionelle udvikling ses, at personalet ofte rummer og accepterer børnenes følelser og sætter ord på disse. Børnenes perspektiver og følelser imødekommes, og børnene understøttes i at give udtryk for deres egne oplevelser. De voksne indgår i positiv ansigt-til-ansigt-kontakt med det enkelte barn om dets oplevelser og om fælles oplevelser, indre tilstande og følelser.  **Demokrati og deltagelse:**  Børnene indgår i lege og aktiviteter med stor lyst og interesse, og de voksne observeres generelt at tage relevante initiativer til leg og aktivitet. De voksne lytter ofte til børnenes verbale og nonverbale udtryk for deres oplevelser i de vokseninitierede aktiviteter og lader dem få indflydelse på aktiviteterne. Børnenes udsagn bliver ofte lyttet til og taget alvorligt, og børnene har indflydelse på leg og selvvalgte aktiviteter.  **Delkonklusion:**  Observationerne foretaget på det uanmeldte tilsyn viser en score i KIDS, der i forhold til både **leg og aktivitet**, **socio-emotionel udvikling** og **demokrati og deltagelse** ligger i **god kvalitet.** |
| **Pædagogandel:**  Pædagogandelen skal være på 72,5%.  Ledelsen oplyser den aktuelle pædagogandel til at være 58%.  Ledelsen pointerer, at pædagogandelen er lav, fordi der er brugt mange vikarer, idet mange børn ikke holdt sommerferie, og idet personalet skulle dække udflyttergruppen af kommende skolestartere i Tranemosegård i foråret og sommeren 2023.  Pædagogandelen ligger væsentligt under den kommunalt besluttede pædagogandel på 72,5%, og der er derfor fortsat behov for ledelsesmæssig opmærksomhed på at øge pædagogandelen ved nyansættelser og evt. via merituddannelse. |
| **Sygefravær:**  Dataindsamling: Data fra kommunens HR-statistik (Fravær - Måltal) Opgørelse fra 1. november 2022 -31. oktober 2023.  I perioden har Børnehuset Fuglemosen haft et gennemsnitligt sygefravær på 11,4 dage pr. fuldtidsmedarbejder, og børnehuset ligger dermed under sit måltal på max. 18,4 sygedage pr. medarbejder om året. Antallet af sygedage pr. medarbejder er desuden faldet siden forrige periode.  Servicetabet er i nuværende periode 1,2 hvilket betyder, at der i gennemsnit er 1,2 medarbejdere sygemeldt om dagen.  Delkonklusion: Sygefraværet i Børnehuset Fuglemosen ligger fortsat under måltallet på max 18,4 sygedage pr. medarbejder om året, og udviklingen ser ud til at være faldende. Jf. kommunens sygefraværspolitik er der fortsat brug for et ledelsesmæssigt fokus på at nedbringe sygefraværet. |
| **Personaleomsætning:**  Dataindsamling: Data fra kommunens HR-statistik (Personaleomsætning) Opgørelse fra 1. november 2022 – 31. oktober 2023.  Data viser, at personaleomsætningen for perioden er 37%, hvor 10 har fratrådt sin stilling og 9 er nyansatte. Opgørelsen inkluderer også ansættelse af vikarer mv.  Delkonklusion: Personaleomsætningen viser en relativ naturlig udskiftning af personale i perioden, sammenlignet med øvrige dagtilbud. |
| **Pædagogisk læreplan:**  Det er vigtigt, at ”Handleplan for læringsmiljøet” på baggrund af tilsynet indarbejdes i arbejdet med den pædagogiske læreplan, så der skabes en tydelig rød tråd. |
| **Handleplan for læringsmiljøet:**  På det anmeldte tilsynsmøde blev tilsynsførende, lederen og MED-udvalget enige om, hvad handleplanen for årets tilsyn skal fokuseres omkring:  En tydeligere systematik i formålet med de pædagogiske aktiviteter, aktivitetens gennemførsel i praksis samt evalueringen heraf – med fokus på tydelige invitationer til leg i den fysiske indretning og organiseringen af de pædagogiske læringsmiljøer. |